ET Euroopa Liidu Teataja C 72/13

Ärakuulamise eest vastutava ametniku lõpparuanne (1)

Šveitsi frangi intressimäära tuletisinstrumendid

(Ostu-müügi noteeringute vahega seotud rikkumine)

(AT.39924)

(2015/C 72/09)

24. juulil 2013 algatas Euroopa Komisjon (edaspidi „komisjon”) määruse (EÜ) nr 1/2003 (2) artikli 11 lõike 6 kohase menetluse ettevõtjate The Royal Bank of Scotland Group plc, The Royal Bank of Scotland plc, UBS AG, JPMorgan Chase & Co ja JPMorgan Chase Bank, National Association, Credit Suisse Group AG, Credit Suisse International ja Credit Suisse Securities (Europe) Limited (edaspidi koos „osalised”) vastu.

Pärast arutelusid kokkuleppe sõlmimiseks ja ettepanekut kokkuleppemenetluseks vastavalt määruse (EÜ) nr 773/2004 (3) artikli 10a lõikele 2 võttis komisjon 23. septembril 2014 vastu vastuväited, kus märgiti, et menetluse osalised olid osalenud ajavahemikul 7. maist kuni 25. septembrini 2007 Euroopa Liidu toimimise lepingu artikli 101 ja EMP lepingu artikli 53 rikkumises.

Rikkumine on seotud teatavate lühiajaliste börsiväliste Šveitsi frangi intressimäära tuletisinstrumentidega, mille tähtaeg on kuni 24 kuud (edaspidi „ST OTC CHIRDid”). Osalised leppisid kokku, et noteerivad asjaomaste ST OTC CHIRDidega kauplemisel kolmandate isikutega suuremaid, fikseeritud ostu-müügi noteeringute vahesid, samas kui omavahelisel kauplemisel on noteeringute vahed väiksemad. Selliste kokkulepete eesmärk oli esiteks vähendada pankade endi tehingukulusid ja säilitada omavaheline likviidsus, kehtestades samas kolmandate isikutega tehtavates tehingutes suuremad hinnavahed, et suurendada pankade kasumit. Teine eesmärk oli takistada teisi turuosalisi endaga samadel tingimustel konkureerimast.

Osaliste vastustes vastuväidetele kinnitati, et neile adresseeritud vastuväited olid vastavuses nende kokkuleppemenetluse ettepanekutega.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta osalistel oli võimalus esitada oma seisukohad, ning see leidis kinnitust.

Eespool esitatut arvestades ning pidades silmas asjaolu, et osalised ei ole esitanud mulle taotlusi või kaebusi (4), olen seisukohal, et kõnealuse juhtumi puhul on nad saanud kasutada oma menetlusõigusi.

Brüssel, 17. oktoober 2014 Wouter WILS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) (ELT L 275, 20.10.2011, lk 29) artiklitele 16 ja 17.

(2) Nõukogu määrus (EÜ) nr 1/2003, 16. detsember 2002, asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(3) Komisjoni määrus (EÜ) nr 773/2004, 7. aprill 2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(4) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse osalised, kes osalevad arutelus kokkuleppe sõlmimiseks vastavalt määruse (EÜ) nr 773/2004 artiklile 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1) punkt 18.